Tom Behnke (FP), 1998-10-20:
Man må jo nok sige, at når selv Enhedslisten går ind for liberalisme, er det ved at være et hårdt tiltrængt forslag, ministeren her har fremsat, og i Fremskridtspartiet er vi glade for, at forslaget kommer.
Det er jo en genfremsættelse, som vi desværre ikke nåede i den forrige lidt korte samling. Vi håber meget i Fremskridtspartiet, at forslaget denne gang kommer relativt hurtigt igennem en - selvfølgelig, vi skal se nøje på det - grundig sagsbehandling, og der er selvfølgelig nogle ting, vi måske også skal have justeret lidt, men vi skylder de mange adoptanter at få forslaget vedtaget i denne samling.
Det skylder vi også de mange børn, og i det hele taget er det på tide, at det her forslag bliver vedtaget.
En liberalisering af området har længe været påkrævet, og i Fremskridtspartiet støtter vi selvfølgelig forslaget her.
Det er en forudsætning for os, at det bliver nemmere og mindre bureaukratisk at gennemføre adoptioner.
Det må være sådan, at når forældre ønsker at adoptere, og når de så i øvrigt er kommet igennem godkendelsesfasen - for selvfølgelig skal de igennem en sådan fase - er man i øvrigt ret hurtigt derefter i stand til at gennemføre en adoption.
Vi ser meget frem til, at man med forslaget her laver en liberalisering af de alderskrav, der har været omtalt en del af andre ordførere.
Vi ser også, at der heldigvis sker en liberalisering med hensyn til de sygdomme, man kan have og så stadig væk få lov til at gennemføre adoptioner.
Fru Pernille Sams nævnte nogle eksempler på, hvor grotesk det i virkeligheden er efter de nugældende spilleregler.
Det er selvfølgelig ikke rimeligt.
Der er behov for liberaliseringer på det her område, men der er til gengæld også behov for, at vi kigger nøje på det, som ministeren selv lægger op til.
Det, der bliver lagt op til her, er så, at der nu skal gennemføres obligatoriske kurser for alle, der ønsker at gennemføre en adoption af et udenlandsk barn.
Der må jeg nok sige, at så har ministeren jo lige med et snuptag sørget for, at det så er Justitsministeriet, der fastsætter nærmere spilleregler for indholdet af disse kurser, hvordan de skal afvikles osv., og mit indtryk var egentlig, at Justitsministeriets folk havde rigeligt at lave i forvejen, men det kan selvfølgelig være, man skal have ansat flere folk til at påtage sig denne her opgave.
Det er egentlig lidt synd, og det er lidt dobbelt administration, for hvis man har gjort sig den ulejlighed at besøge nogle af de organisationer, som formidler adoptionerne, ved man jo, at det er organisationer, som har årelange erfaringer med de her ting, og som nemt allerede i dag kan gennemføre forskellige former for kurser og vejledning af de mennesker, som ønsker at gennemføre en adoption.
Så hvorfor ikke lade det ligge hos de organisationer, som allerede i dag gennemfører og formidler adoptionerne, frem for at man nu skal have endnu et omsvøbsdepartement til at sidde og lave spilleregler på det her område?
Det synes vi er lidt dobbeltbureaukrati.
Så synes vi i øvrigt, at der tiltrænges en ændring,
Men overskriften er altså: Fremskridtspartiet støtter forslaget, vi støtter en liberalisering, og vi håber forslaget kommer igennem så hurtigt som muligt.
Vi har nogle småting, vi gerne vil være med til at diskutere, men vi håber som sagt, at forslaget bliver vedtaget snarest.